CELEX: 
Language: lv
Date: 2019-01-14 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) 2017/625 groza attiecībā uz to sūtījumu kategorijām, kam piemēro oficiālās kontroles robežkontroles punktos

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Regulu (ES) 2017/625 par oficiālajām kontrolēm (OKR) tika izveidots tiesiskais regulējums oficiālajām kontrolēm un citām oficiālajām darbībām, kurās pārbauda, vai Savienības lauksaimniecības un pārtikas aprites tiesību akti tiek piemēroti pareizi. Tas aptver tiem dzīvniekiem un precēm veiktās oficiālās kontroles, kuri Savienībā tiek ievesti no trešām valstīm.
            
            
               Šā deleģētā akta mērķis ir to sūtījumu kategorijas, kam robežpunktā jāveic oficiālās kontroles, kad šie sūtījumi tiek ievesti Savienībā, papildināt ar kombinētiem produktiem, sienu un salmiem.
            
            
               Taču šis tiesību akts ir saistīts ar citiem tiesību aktiem, kuri:
            
            
               ·noteiks izņēmumu, kas skar noteiktu kategoriju kombinēto produktu oficiālās kontroles robežkontroles punktos, (uz OKR 48. panta pamata) piemērot no 2021. gada 21. aprīļa, un līdz tam piemērot spēkā esošos atbrīvojumus,
            
            
               ·izveidos attiecīgo kombinēto produktu sarakstu, norādot to KN kodus (uz OKR 47. panta 2. punkta a) apakšpunkta pamata),
            
            
               ·izveidos importa nosacījumus, kas no 2021. gada 21. aprīļa būtu jāpiemēro dažādām kombinēto produktu kategorijām un sienam un salmiem (uz OKR 90. un 126. panta pamata un uz Dzīvnieku veselības tiesību akta 234. panta 2. punkta, 237. panta 4. punkta un 239. panta 2. punkta pamata), piemēram, prasības attiecībā uz iekļaušanu sarakstā, sertifikāti vai apliecinājumi.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Par vairākiem jautājumiem pieprasīts Komisijas ekspertu grupas “oficiālās kontroles” (E00911) atzinums, un ar attiecīgajām ieinteresētajām personām notikušas vairākas sanāksmes.
            
            
               Komisijas tīmekļa vietnē (https://ec.europa.eu/info/law/better-regulation/have-your-say_en) piedāvāto iespēju paust viedokli par deleģētās regulas projektu izmantoja viens iedzīvotājs, kurš ieteica OKR 47. panta 1. punktā papildus dzīvnieku izcelsmes blakusproduktiem norādīt “atvasinātus produktus”, lai tiktu nodrošināta saskanība ar minētās regulas 1. panta 2. punktu. Taču Regulas (ES) 2017/625 47. panta 3. punktā noteiktais Komisijas pilnvarojums grozīt OKR 47. panta 1. punktā minētās kategorijas neparedz iespēju noteikumu papildināt ar atvasinātiem produktiem.
            
            
               3.DELEĢĒTĀ AKTA JURIDISKIE ASPEKTI
            
            
               Juridiskais pamats ir Regulas (ES) 2017/625 47. panta 3. punkts.
            
            
               KOMISIJAS DELEĢĒTĀ REGULA (ES) …/..
            
            
               (14.1.2019),
            
            
               ar ko Eiropas Parlamenta un Padomes Regulu (ES) 2017/625 groza attiecībā uz to sūtījumu kategorijām, kam piemēro oficiālās kontroles robežkontroles punktos
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula)
                  1
               , un jo īpaši tās 47. panta 3. punktu,
            
            
               tā kā:
            
            
               (1)Eiropas Parlamenta un Padomes Regula (ES) 2017/625 izveido tiesisko regulējumu oficiālajām kontrolēm un citām oficiālajām darbībām, kurās verificē Savienības pārtikas un dzīvnieku barības tiesību aktu piemērošanas pareizību. Tiesiskais regulējums aptver tiem dzīvniekiem un precēm veiktās oficiālās kontroles, kuri Savienībā tiek ievesti no trešām valstīm.
            
            
               (2)Ar Regulu (ES) 2017/625 ir pieprasīts nozīmētos robežkontroles punktos, kuros notiek pirmā ievešana Savienībā, veikt oficiālās kontroles katram sūtījumam, kurā ietilpst noteiktu kategoriju dzīvnieki un preces, jo šo kategoriju dzīvnieki un preces var apdraudēt sabiedrības un dzīvnieku veselību.
            
            
               (3)Papildus Regulā (ES) 2017/625 uzskaitītajām sūtījumu kategorijām oficiālās kontroles robežkontroles punktos būtu jāveic arī pārtikas produktiem, kuri satur gan augu izcelsmes produktus, gan apstrādātus dzīvnieku izcelsmes produktus, (“kombinēti produkti”) un sienam un salmiem, jo tie var radīt risku sabiedrības un dzīvnieku veselībai.
            
            
               (4)Tāpēc Regula (ES) 2017/625 būtu attiecīgi jāgroza.
            
            
               (5)Tā kā Regula (ES) 2017/625 tiek piemērota no 2019. gada 14. decembra, arī šī regula būtu jāpiemēro no tā paša datuma,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2017/625 47. panta 1. punkta b) apakšpunktu aizstāj ar šādu: 
            
            
               “b)dzīvnieku izcelsmes produkti, reproduktīvie produkti un dzīvnieku izcelsmes blakusprodukti, siens un salmi un pārtikas produkti, kas satur gan augu izcelsmes produktus, gan apstrādātus dzīvnieku izcelsmes produktus, (“kombinēti produkti”);”
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2019. gada 14. decembra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 14.1.2019
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
               
            
         
         
            
                  
                     (1)
                  
                        OV L 95, 7.4.2017., 1. lpp.